CELEX: 62019TN0705
Language: hu
Date: 2019-10-15 00:00:00
Title: T-705/19. sz. ügy: 2019. október 15-én benyújtott kereset – GV kontra Bizottság

9.12.2019   
            
            
               HU
            
            
               Az Európai Unió Hivatalos Lapja
            
            
               C 413/61
            
         
      2019. október 15-én benyújtott kereset – GV kontra Bizottság
      (T-705/19. sz. ügy)
      (2019/C 413/74)
      Az eljárás nyelve: francia
      
         Felek
      
      
         Felperes: GV (képviselő: B.-H. Vincent ügyvéd)
      
         Alperes: Európai Bizottság
      
         Kérelmek
      
      A felperes azt kéri, hogy a Törvényszék:
      
                  —
               
               
                  biztosítson a jelen keresetnek soron kívüli elbírálást;
               
            
                  —
               
               
                  semmisítse meg a segítségnyújtás iránti kérelmét elutasító, R/213/19 hivatkozási számú, 2019. július 26-i határozatot;
               
            
                  —
               
               
                  kötelezze a kinevezésre jogosult hatóságot arra, hogy hozzon meg minden, intézményen belüli áthelyezésre vonatkozó intézkedést annak érdekében, hogy a felperes átkerüljön az Oktatásügyi és Kulturális Főigazgatóságról a besorolási fokozata és állásának tényleges brüsszeli elhelyezkedésének tiszteletben tartása mellett a családi- vagy magánéletét érintő károk elkerülése érdekében;
               
            
                  —
               
               
                  kötelezze a Bizottságot ideiglenesen a vagyoni károk megtérítése címén 13 018 euró megfizetésére és a nem vagyoni károk megtérítése címén 2018. február 1-jétől kezdve az ítélet meghozataláig minden naptári nap után 250 euró megfizetésére
               
            
                  —
               
               
                  a Bizottságot kötelezze az eljárási szabályzatnak megfelelően az összes költség megfizetésére.
               
            
         Jogalapok és fontosabb érvek
      
      Keresete alátámasztása érdekében a felperes öt jogalapra hivatkozik.
      
                  1.
               
               
                  Az első jogalap az Európai Unió tisztviselői személyzeti szabályzata (a továbbiakban: személyzeti szabályzat) 24. cikkének, a megfelelő ügyintézés elvének és a gondoskodási kötelezettségnek a megsértésére vonatkozik. E tekintetben a felperes arra hivatkozik, hogy a Bizottság elutasította a segítségnyújtás iránti kérelmét, semmiféle vizsgálati intézkedést nem tett és a felperes kérelmét lassan, bürokratikusan és nem hatékony módon kezelte.
               
            
                  2.
               
               
                  A második jogalap a személyzeti szabályzat 12a. cikkének megsértésére vonatkozik, mivel a Bizottságnak a segítségnyújtás iránti kérelem alapjául szolgáló tényeket zaklatásnak kellett volna minősítenie.
               
            
                  3.
               
               
                  A harmadik jogalap a személyzeti szabályzat 7. cikkének megsértésére vonatkozik. A felperes azt rója fel a Bizottságnak, hogy nem tartotta tiszteletben a szolgálati érdek és az érintett tisztviselő érdekei közötti egyensúlyt.
               
            
                  4.
               
               
                  A negyedik jogalap az EUMSZ 270. cikkre és a személyzeti szabályzat 91. cikkére vonatkozik. A felperes e tekintetben azt állítja, hogy az Unió köteles megtéríteni a személyi állománya tagjának munkáltatói minőségben elkövetett minden jogsértéssel okozott károkat anélkül, hogy bizonyítani kellene a kellően súlyos megsértés fennállását. Márpedig a felperes szerint a segítségnyújtás iránti kérelem alapjául szolgáló tények munkáltatói minőségben elkövetett jogsértések és az Unió köteles megtéríteni a vagyoni és nem vagyoni károkat, vagyis az orvosi ellátás és jogi segítségnyújtás költségeit, valamint a vitatott időszakban okozott szenvedés ellenértékét.
               
            
                  5.
               
               
                  Az ötödik jogalap az emberi jogok és alapvető szabadságok védelméről szóló európai egyezmény 6. cikkének megsértésére és az Európai Unió Alapjogi Chartája 47. cikkének megsértésére vonatkozik, mivel az intézményen belüli áthelyezésre vonatkozó kérelemmel kapcsolatos eljárások jellegűknél fogva gyors döntést igényelnek.